Këngëtarë të bluzit hedhin në treg albume të reja
Shane Dwight, Boy Wells, James Armstrong janë tre prej tyre
Shane Dwight është një nga kitarristët më të njohur të Nashvillit. Sigurisht, që ai është shumë i zënë me punë. Pasi u rivendos në të ashtuquajturin “Qyteti i Muzikës” në vitin 2008, ai ka interpretuar në qindra shfaqje dhe ka regjistruar 3 albume solo, përfshirë edhe atë më të fundit, “A thousand white lies”. Por ndërsa rivendosja në qytetin e Nashvillit i hapi Shanit dyer të reja, ky vendim i tij pati pasoja në jetën e tij personale. Ndarja nga bashkëshortja pasqyrohet në këngë origjinale, si “True love is gone”, “Broken” dhe “Love’s last letter”. Ashtu sikurse Shane, Boy Wells gërsheton një mori stilesh në albumin e tij “Blue skies calling”, si muzikën rok të jugut amerikan, muzikën blues, atë country, xhazin dhe muzikën bluegrass. Këngëtari Boy Well është veteran në skenën e muzikës blues dhe rok në Washington DC. Miku i tij më i afërt dhe njëkohësisht frymëzuesi i tij, është kitarristi virtuoz Danny Gatton, i cili i mësoi atij të fshehtat e artit të kitarristit. Wells ka kënduar dhe i ka rënë kitarrës me grupe të ndryshme të muzikës rok dhe country, para se të vendosej pranë Austinit, të Teksasit, në vitin 2006. Një tjetër këngëtar veteran i mirënjohur është kitarristi James Armstrong. Revista “Living Blues” e përshkroi atë si një kombinim të ekuilibruar mirë të pasionit, aftësive teknike dhe shijes”. James i filloi turnetë e tij kur ishte adoleshent dhe më pas ai interpretoi krahas me këngëtarët ë famshëm të muzikës blues Albert Collins dhe Big Joe Turner. Ai e nxori në treg albumin e tij të parë “Sleeping with a stranger” në vitin 1995. James u kthye në studio për herë të parë pas një dekade, për regjistrimin e albumit “Blues at the border”. Jeni duke dëgjuar tani njërën prej këngëve të përfshira në këtë album, “Somebody got to pay”.